Hashpåvirket mand stjal søndag gummiged på Amager og forsøgte at køre gennem hegn ved psykiatrisk center.

En 25-årig mand stjal sent søndag aften en gummiged på Amager og påkørte en indhegning ved et psykiatrisk hospital.

Det oplyser Københavns Politi.

Efterfulgt af patruljevogne fortsatte han derefter mod Christiania, hvor det lykkedes politiet at stoppe gummigeden og anholde manden.

Politiet mener, at den 25-årige mand var påvirket af euforiserende stoffer.

- Vi skønner, at han er påvirket af hash, og derfor bliver der nu taget en blodprøve, siger vagtchef Henrik Stormer.

Den store entreprenørmaskine blev meldt stjålet klokken 23.51 fra en adresse på Vermlandsgade på Amager.

- Manden kører gummigeden cirka halvanden kilometer sydpå til Digevej, hvor han påkører et hegn ved Psykiatrisk Center Amager, oplyser vagtchefen.

Omgivet af patruljevogne fortsatte gummigeden derefter med en hastighed på cirka 30 kilometer i timen mod Christiania.

- Vi prøver at stoppe den med sømmåtter, men dækkene er for tykke, forklarer Henrik Stormer.

- Der er blev også afgivet et antal skud mod dækkene på gummigeden, da den kørte ved Ravelinen (på Torvegade, red.), men det havde ingen effekt, siger vagtchefen.

Lige uden for Christiania lykkedes det politiet at få afsluttet jagten og anholdt manden.

- Det sker i Bådsmandsstræde ved en indgang til Christiania tæt på Fredens Ark, fortæller vagtchefen.

Manden er kendt af politiet i forvejen.